**Ministru kabineta noteikumu projekta “Grozījumu Ministru kabineta 2018. gada 6. marta noteikumos Nr.148 “Prasības plānošanas reģiona un republikas pilsētas speciālās atļaujas (licences) saņemšanai un kārtība, kādā veicami pasažieru komercpārvadājumi ar taksometru” projekta sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) |  Projekts paredz precizēt kārtību, kādā pasažieris tiek informēts par pārvadātāja tarifiem par braucienu, nosakot, ka nolīgstot taksometru pirms brauciena uzsākšanas pasažieris vienojas ar pārvadātāju par tarifiem, kas tiks piemēroti braukšanas maksas aprēķinā, savukārt autovadītājam ir pienākums pirms brauciena informēt pasažieri par aprēķinā piemērotajiem tarifiem. Papildus noteiktas prasības vizuālajai informācijai par tarifu norādi uz transportlīdzekļa virsbūves un salonā, kas stājas spēkā no 2019.gada 1.marta.Projekts paredz pagarināt prasību par CO2 izmešu un dzinēja tilpumu ierobežojumu ieviešanu līdz 2020.gada 1.janvārim. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Projekts izstrādāts pēc Satiksmes ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar grozījumiem Autopārvadājumu likumā no 2018.gada 1.marta atcelta 39.panta piektā daļa, kas noteica, ka maksimālo maksu (tarifus) par pasažieru un bagāžas pārvadājumiem ar vieglo taksometru nosaka pašvaldība, kura izsniedz speciālās atļaujas (licences) šiem pārvadājumiem. Līdz ar to pārvadātāji var brīvi noteikt maksu (tarifus) par pakalpojumu (turpmāk – tarifus). Atbilstoši Ministru kabineta 2018.gada 6.marta noteikumu Nr.148 “Prasības plānošanas reģiona un republikas pilsētas speciālās atļaujas (licences) saņemšanai un kārtība, kādā veicami pasažieru komercpārvadājumi ar taksometru” (turpmāk – MK noteikumi Nr.148) 32.7.apakšpunktā noteiktajai kārtībai uz transportlīdzekļa virsbūves – labās puses aizmugurējām durvīm tiek norādīta informācija par maksimālajiem tarifiem. Pašlaik taksometru pakalpojumus vietās, kā, piemēram, starptautiskajā lidostā “Rīga”, lielākoties taksometru pakalpojumus izmanto ārvalstu viesi, kuri nav informēti par dažādo tarifu pielietojumu pakalpojumos un citām iespējām izvēlēties izdevīgāko pakalpojumu, piemēram, izsaucot taksometru. Negodprātīgi izmantojot šos apstākļus, rodas situācijas, ka pasažierim tiek pieprasīta nesamērīgi augsta maksa par braucienu. Par šādiem gadījumiem Satiksmes ministriju ir informējusi Ekonomikas ministrija, starptautiskā lidosta “Rīga” un Rīgas plānošanas reģions.  No 2018.gada 6.jūlija līdz 13.jūlijam Satiksmes ministrijā notika divas starpinstitūciju sanāksmes, kurās piedalījās VSIA “Autotransporta direkcijas”, VAS “Starptautiskā lidosta “Rīga””, Latvijas Pasažieru pārvadātāju asociācijas, Patērētāju tiesību aizsardzības centra, Tieslietu ministrijas, Konkurences padomes, Valsts policijas, Finanšu ministrijas, Vides aizsardzības un reģionālās attīstības ministrijas, Iekšlietu ministrijas, Rīgas plānošanas reģiona, Ekonomikas ministrijas, Latvijas taksometru arodbiedrības pārstāvji. Sanāksmē kompetento institūciju pārstāvji informācijas par braukšanas maksu trūkumu identificēja kā vienu no aktuālām problēmām. Satiksmes ministrija 2018.gada 1.novembrī tikās ar Latvijas darba devēju konfederācijas, Latvijas Pasažieru pārvadātāju asociācijas, Latvijas taksometru pārvadātāju darba devēju biedrības, AS “Rīgas taksometru parks”, SIA “Baltic taxi lidosta” pārstāvji. Konsultācijā nozares pārstāvji norādīja uz nepieciešamību noteikt dažādus tarifus, jo elastīga pieeja tarifu noteikšanā ir būtisks biznesa instruments, piedaloties pakalpojuma iepirkumos. Sanāksmes dalībnieki izteica viedokli, ka pamatā problēma situācijās, kad tiek noteikta nesamērīga maksa par braucienu, ir informācijas trūkums, tādējādi šobrīd piedāvātais risinājums ir papildus informācijas  izvietojums transportlīdzekļa salonā uz priekšējā paneļa, kas ļautu pasažierim iepazīties ar braukšanas maksas aprēķinā piemērotajām maksām (tarifiem) pirms brauciena.  Lai uzlabotu pasažieru informēšanu par braukšanas maksas aprēķinā lietotajiem tarifiem, projekts paredz noteikt, ka informācijas, kas izvietota uz transportlīdzekļa virsbūves, burtu un ciparu augstums nevar būt mazāks par 40mm, kā arī tai jābūt ar transportlīdzekļa pamatkrāsu kontrastējošā krāsā.  Papildus noteikumu projekts paredz noteikt informācijas izvietošanu transportlīdzekļa salonā. Ja pārvadātājs ir noteicis vairākus tarifus, kurus piemēro atkarībā no paredzētā brauciena, transportlīdzekļa salonā tiek izvietota informācija par visiem tarifiem, kas var tikt piemēroti braukšanas maksas aprēķinā.  Autopārvadājumu likuma 37. panta trešajā daļā noteikts, ka līgums par pasažieru pārvadāšanu ar vieglajiem taksometriem tiek noslēgts mutvārdos. Projekts paredz papildināt MK noteikumus Nr.148, nosakot, ka, nolīgstot taksometru pirms brauciena uzsākšanas, pasažieris vienojas ar pārvadātāju par tarifiem, kas tiks piemēroti braukšanas maksas aprēķinā, savukārt autovadītājam ir pienākums pirms brauciena informēt pasažieri par braukšanas maksas aprēķina piemērotajiem tarifiem. Lai vienotos, var tikt izmantota transportlīdzekļa salonā izvietotā vizuālā informācija. Savukārt MK noteikumu Nr.148 42.punktā noteiktās prasības rekvizītiem, kam jābūt norādītiem čekā, nosaka tarifu, maksas aprēķina par braucienu laiku un attālumu un kopējās braukšanas maksas uzrādīšanu, pasažierim dod iespēju salīdzināt, vai braukšanas maksas aprēķinā tika lietoti tarifi, par kuru puses vienojās pirms brauciena uzsākšanas.  Noteikumi paredz, ka prasība par papildu informācijas izvietošanu transportlīdzekļa salonā un informācijas izvietošanas tehniskajām prasībām uz transportlīdzekļa virsbūves stājas spēkā 2019.gada 1.martā.  Noteiktu projekts paredz grozīt MK noteikumu Nr.148 87.punktu, pagarinot prasības par CO2 izmešu ierobežojumu ieviešanas termiņu. MK noteikumu Nr.148 18.2.apakšpunkts paredz, ka, lai saņemtu licences kartīti, saskaņā ar Transportlīdzekļu un to vadītāju valsts reģistra datiem, transportlīdzeklim, kuru izmantos pasažieru komercpārvadājumos plānošanas reģionos un kas pirmo reizi reģistrēts pēc 2008.gada 31.decembra, CO2 izmešu maksimālais daudzums gramos (g) uz vienu kilometru (km) nedrīkst pārsniegt 150 g, bet  transportlīdzeklim, kas pirmo reizi reģistrēts pirms 2008.gada 31.decembra, motora tilpums kubikcentimetros (cm3) nedrīkst pārsniegt 2000 cm3. Saskaņā ar Ministru kabineta pārejas noteikumu 87.punktu, minētā prasība iepriekš reģistrētajiem taksometriem piemērojama no 2019.gada 1.janvāra.  Latvijas taksometru pārvadātāju darba devēju biedrība iesniedza priekšlikumu steidzamipārskatīt MK noteikumu Nr.148 18.2.apakšpunktā iekļauto regulējumu, kas ierobežo maksimālo izmešu daudzumu (CO2) vieglajiem taksometriem, un noteikt reāli izpildāmu pārejas periodu transportlīdzekļu nomaiņai, kas būtu ne mazāks par 2 gadiem.  Saskaņā ar Transportlīdzekļu un to vadītāju valsts reģistra datiem, pašlaik reģistrā ir 2220 transportlīdzekļi, kas reģistrēti kā taksometri, no kuriem pēc 2019.gada 1.janvāra: 1. no visiem reģistrētajiem taksometriem, kas vecāki par 2009 gadu, 649 motoru tilpums ir līdz 2000cm3, bet 154 - motora tilpums ir virs 2000cm3.
2. no visiem reģistrētajiem taksometriem, kas jaunāki par 2008 gadu, 997 ar CO2 zem 150, bet 154 – CO2 virs 150.

 Grozījumi Autopārvadājumu likumā, kurā tika paredzēts pilnvarojums Ministru kabinetam noteikt ierobežojumu CO2 izmešu līmenim plānošanas reģionos, tika pieņemts 2017.gada 28.septembrī, savukārt Ministru kabineta noteikumu projekts sabiedrības līdzdalībai tika publicēts 2017.gada 25.jūlijā. Līdz saskaņota projekta iesniegšanai izskatīšanai Ministru kabinetā iebildumi vai priekšlikumi par ierobežojuma ieviešanas termiņiem netika saņemti. Tomēr, ņemot vērā Latvijas taksometru pārvadātāju darba devēju biedrības lūgumu, Latvijas pašvaldību savienības atzinumā sniegto priekšlikumu un 2018.gada 1.novembra sanāksmē sniegto informāciju, noteikumu projekts paredz noteikt pārejas perioda termiņa pagarinājumu ierobežojuma ieviešanai līdz 2020.gada 1.janvārim.  |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, VSIA “Autotransporta direkcija” |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pārvadātāji, kas veic pasažieru komercpārvadājumus ar taksometriem. |
| 2. | Tiesiskā regulējuma ietekme uz tautsaimniecību un administratīvo slogu | Projekta tiesiskais regulējums uz tautsaimniecību ietekmi neatstās. Sabiedrības grupām projekta tiesiskais regulējums nemaina tiesības un pienākumus. Pasažieriem tiks sniegta papildu informācija par braukšanas maksu, izmantojot taksometru pakalpojumus. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Lai nodrošinātu projektā ietverto atbilstības prasību izpildi juridiskām personām rodas izmaksas. Transportlīdzkeļu un to vadītāju valsts reģistrā reģistrēti 2220 taksometri, kuriem nepieciešamas risināt informācijas izvietošanu transportlīdzekļa salonā, kas varētu būt papildus informatīvās uzlīmes transportlīdzekļu salonā. Vienas uzlīmes izgatavošanas izmaksas sastāda apmēram 5.00 EUR.  |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projektu ievietota Satiksmes ministrijas tīmekļvietnē 2018.gada 24.augustā. http://www.sam.gov.lv/satmin/content/?cat=553 |
| 2. | Sabiedrības līdzdalība projekta izstrādē | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam, sabiedrībai tika dota iespēja rakstiski sniegt viedokli par noteikumu projektu tā izstrādes stadijā. |
| 3. | Sabiedrības līdzdalības rezultāti | Par sākotnējo noteikumu projektu iebildumus izteica Rīgas domes Satiksmes departaments, norādot, ka pasažierim saistoša *maksa par braucienu*, kuru veido nolīgšanas maksa, maksa par brauciena ilgumu un garumu. Savukārt noteikumu projektā noteiktais formulējums “maksimālā *maksa par braucienu,* ko veido maksimālo rādījumu aprēķins par 10km, ir kļūdains un maldinošs, jo tas ne tikai neatbilst braukšanas maksas definīcijai, bet arī nesniedz patiesu informāciju par brauciena gala maksu. Minētais iebildums ņemts vērā, noteikumu projekts precizēts, paredzot papildu informācijas izvietošanu transportlīdzekļa salonā un paredzot papildu procesu par pasažiera un pārvadātāja vienošanos par braukšanas maksas aprēķinā izmantoto maksu (tarifu). Latvijas taksometru pārvadātāju darba devēju biedrība izteica priekšlikumu noteikt fiksētu maksu par braucienu attālumā līdz 10 km, pamatojot, ka taksometra skaitītājā ir iespējams ieprogrammēt tarifu „smart” un attālumam līdz 10 km aprēķināt fiksētu maksu. Pēc 10 km sasniegšanas, taksometra skaitītājs turpina skaitīt, atbilstoši pārvadātāja deklarētajam fiksētajam „smart” tarifam piesaistītajam kilometra un laika tarifam. Priekšlikums nav atbalstāms, jo fiksētas maksas ieviešana rada risku, ka taksometru pakalpojumi netiek sniegti, izmantojot taksometru skaitītājā paredzēto aprēķinu, bet gan negodprātīgi, izmantojot vienreizēju maksu, tiks komplektēti pasažieri kopējam braucieniem uz piepilsētas apdzīvotajām vietām sabiedriskā transporta maršrutos. Satiksmes ministrijā 2018.gada 23.oktobrī saņemts biedrības “Latvijas Gāzes asociācijas” iesniegums ar priekšlikumu noteikumos paredzēt regulējumu gadījumos, kad transportlīdzekļi aprīkoti ar autogāzes iekārtu. Pirms šāda regulējuma ietveršanas normatīvajā regulējumā nepieciešama diskusija ar iesaistītajām institūcijām un nozari, vispusīgi to izvērtējot.Latvijas taksometru pārvadātāju darba devēju biedrība papildus iesniedza priekšlikumu grozīt noteikumu prasību, kas nosaka oglekļa dioksīda (CO2) izmešu maksimālo daudzumu gramos uz vienu kilometru un pagarināt tās ieviešanas termiņu. 01.11.2018. konsultācijās, kurās piedalījās Latvijas taksometru pārvadātāju darba devēju biedrības pārstāvji, nozares pārstāvji un Latvijas darba devēju konfederācijas pārstāvji, tika nolemts virzīt priekšlikumu par minētā ierobežojuma ieviešanas termiņa pagarinājumu vēl uz 1 gadu.  |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Plānošanas reģioni, Kontroles institūcijas, kas veic autopārvadājumu kontroli.  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmēs pārvaldes funkcijas.Projekta īstenošana tiks veikta esošo cilvēkresursu ietvaros. Saistībā ar Projekta izpildi nebūs nepieciešams veidot jaunas institūcijas vai likvidēt vai reorganizēt esošās.  |
| 3. | Cita informācija | Nav. |

Satiksmes ministrs U.Augulis

Vīza:

Valsts sekretārs K.Ozoliņš

Ziemele-Adricka 67028036

Dana.Ziemele-Adricka@sam.gov.lv